CELEX: 32017D0727
Language: hu
Date: 2017-03-23 00:00:00
Title: A Bizottság (EU) 2017/727 végrehajtási határozata (2017. március 23.) a 2008/106/EK európai parlamenti és tanácsi irányelv értelmében Montenegrónak a tengerészképzési és -képesítési rendszerek tekintetében történő elismeréséről (az értesítés a C(2017) 1815. számú dokumentummal történt) (EGT-vonatkozású szöveg. )

25.4.2017   
            
            
               HU
            
            
               Az Európai Unió Hivatalos Lapja
            
            
               L 107/31
            
         A BIZOTTSÁG (EU) 2017/727 VÉGREHAJTÁSI HATÁROZATA
   (2017. március 23.)
   a 2008/106/EK európai parlamenti és tanácsi irányelv értelmében Montenegrónak a tengerészképzési és -képesítési rendszerek tekintetében történő elismeréséről
   
      
         (az értesítés a C(2017) 1815. számú dokumentummal történt)
      
   
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a tengerészek képzésének minimumszintjéről szóló, 2008. november 19-i 2008/106/EK európai parlamenti és tanácsi irányelvre (1) és különösen annak 19. cikke (3) bekezdésére,
   mivel:
   
               (1)
            
            
               A 2008/106/EK irányelv értelmében a tagállamok dönthetnek úgy, hogy a harmadik országok által a tengerészek részére kiállított megfelelő képesítési bizonyítványokat elfogadják, feltéve, hogy az érintett harmadik országot a Bizottság elismeri. E harmadik országoknak meg kell felelniük a Nemzetközi Tengerészeti Szervezet a tengerészek képzéséről, képesítéséről és az őrszolgálat ellátásáról szóló, 1978. évi nemzetközi egyezményében (STCW-egyezmény) foglalt valamennyi követelménynek.
            
         
               (2)
            
            
               2011. március 29-i levelében Görögország kérelmezte Montenegró elismerését. A kérelmet követően a Bizottság felvette a kapcsolatot a montenegrói hatóságokkal, hogy értékelje az ország képzési és képesítési rendszerét annak ellenőrzése céljából, hogy Montenegró maradéktalanul teljesíti-e az STCW-egyezményben meghatározott követelményeket, és hozott-e megfelelő intézkedéseket a képesítési bizonyítványokkal kapcsolatos csalások megakadályozására. A Bizottság közölte Montenegróval, hogy az értékelés egy tényfeltáró vizsgálat eredményein alapul, amelyet az Európai Tengerészeti Biztonsági Ügynökség (az Ügynökség) szakértői végeznek el.
            
         
               (3)
            
            
               A Bizottság ezután elkezdte a montenegrói képzési és képesítési rendszer értékelését, amelyet a 2012 februárjában elvégzett szakértői vizsgálat eredményeire alapozott, figyelembe véve a montenegrói hatóságok által 2013 júniusában benyújtott önkéntes kiigazító intézkedési tervet.
            
         
               (4)
            
            
               Az értékelés számos olyan területet azonosított, amelyekkel kapcsolatban a montenegrói hatóságoknak intézkedéseket kellett hozniuk, ideértve a nemzeti rendelkezésekkel kapcsolatos hiányosságokat, például az oktatók bizonyos kategóriáinak képesítéseire vonatkozó rendelkezések hiányát, valamint az elégtelen vagy hiányos képesítési követelményeket, minőségügyi eljárásokat és képzési programokat. Következésképpen az Ügynökségnek további vizsgálatot kellett végeznie, amelyre 2015 márciusában került sor.
            
         
               (5)
            
            
               E kiegészítő vizsgálat nyomán a montenegrói hatóságok 2015 novemberében egy aktualizált kiigazító intézkedési tervet nyújtottak be. A Bizottság 2016 májusában értékelő jelentést küldött a montenegrói hatóságoknak, amely a 2015 márciusában végzett vizsgálat eredményeit tartalmazta és figyelembe vette az aktualizált kiigazító intézkedési tervet is, majd további pontosításokat kért, amelyeket a montenegrói hatóságok 2016 júliusában, szeptemberében és októberében rendelkezésére bocsátottak.
            
         
               (6)
            
            
               Az összegyűjtött információk alapján megállapítható, hogy a montenegrói hatóságok megtették az ahhoz szükséges intézkedéseket, hogy a montenegrói tengerészképzési és -képesítési rendszereket összhangba hozzák az STCW-egyezményben meghatározott követelményekkel, és benyújtották a megfelelő igazoló dokumentumokat.
            
         
               (7)
            
            
               Az említett intézkedések keretében Montenegró új jogszabályokat fogadott el a nemzeti rendelkezésekkel kapcsolatban azonosított hiányosságok megszüntetése érdekében, aktualizálta a tengerészeti hatóságainak, oktatási és képzési intézményeinek minőségügyi eljárásait, valamint a tengerészeti oktatási és képzési intézményeinek tanterveit és képzési programjait.
            
         
               (8)
            
            
               Az értékelés végeredménye azt mutatja, hogy Montenegró megfelel az STCW-egyezmény előírásainak, és megfelelő intézkedéseket hozott a képesítési bizonyítványokkal kapcsolatos csalások megakadályozására.
            
         
               (9)
            
            
               A Bizottság jelentésben tájékoztatta a tagállamokat az értékelés eredményéről.
            
         
               (10)
            
            
               Az e határozatban előírt intézkedés összhangban van a tengeri közlekedés biztonságával és a hajókról történő szennyezés megelőzésével foglalkozó bizottság véleményével,
            
         ELFOGADTA EZT A HATÁROZATOT:
   1. cikk
   A 2008/106/EK irányelv 19. cikkének alkalmazásában a tengerészképzési és -képesítési rendszerek tekintetében a Bizottság elismeri Montenegrót.
   2. cikk
   Ennek a határozatnak a tagállamok a címzettjei.
   
      Kelt Brüsszelben, 2017. március 23-án.
      
         
            a Bizottság részéről
         
         Violeta BULC
         
            a Bizottság tagja
         
      
   
   
      (1)  HL L 323., 2008.12.3., 33. o.